MT Il-Ġurnal Uffiċjali tal-Unjoni Ewropea C 271/70

Opinjoni tal-Kumitat Ekonomiku u Soċjali Ewropew dwar “Il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni — Pjan ta’ Azzjoni: Id-dritt soċjetarju Ewropew u l-governanza korporattiva — qafas legali modern għal azzjonisti aktar impenjati u kumpaniji sostenibbli”

COM(2012) 740 final

2013/C 271/13

Relatur: is-Sur DE LAMAZE

Nhar id-19 ta’ Frar 2013, il-Kummissjoni Ewropea ddeċidiet, b’konformità mal-Artikolu 304 tat-Trattat dwar il-Funzjonament tal-Unjoni Ewropea, li tikkonsulta lill-Kumitat Ekonomiku u Soċjali Ewropew dwar

il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni – Pjan ta’ Azzjoni: Id-dritt soċjetarju Ewropew u l-governanza korporattiva – qafas legali modern għal azzjonisti aktar impenjati u kumpaniji sostenibbli

COM(2012) 740 final.

Is-Sezzjoni Speċjalizzata għas-Suq Uniku, il-Produzzjoni u l-Konsum, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar id-29 ta’ April 2013.

Matul l-490 sessjoni plenarja tiegħu li saret fit-22 u t-23 ta’ Mejju 2013 (seduta tat-22 ta’ Mejju), il-Kumitat Ekonomiku u Soċjali Ewropew adotta din l-Opinjoni b’135 vot favur, vot wieħed (1) kontra u 11-il astensjoni.

1. Konklużjonijiet u rakkomandazzjonijiet

1.1 Il-KESE jaqbel mal-linji ewlenin tal-pjan ta’ azzjoni attwali fir-rigward tal-governanza korporattiva.

1.2 Il-KESE jwissi kontra r-riskju li jiżdied il-piż leġislattiv tal-konformità għall-intrapriżi li huma elenkati fil-Borża u jfakkar li l-intrapriżi għandhom ħtieġa vitali ta’ suq finanzjarju miftuħ. Bilanċ ġust bejn miżuri leġislattivi u standard legali mhux vinkolanti, bħar-rakkomandazzjonijiet u l-kodiċi ta’ governanza, jiddependi mid-dettalji tal-implimentazzjoni ta’ kull inizjattiva ppreżentata.

1.3 B’mod partikolari, fir-rigward tal-miżura innovattiva li tirrekjedi li l-intrapriżi jkunu trasparenti dwar il-politika ta’ remunerazzjoni tagħhom, il-KESE jistenna li l-Kummissjoni tistabbilixxi rekwiżiti raġonevoli biex ma tipperikolax l-iżvilupp ta’ dawn l-intrapriżi minħabba li l-piż tal-ispejjeż tal-funzjonament tagħhom jiżdied. Huwa jiġbed l-attenzjoni fuq il-fatt li dawn ir-regoli l-ġodda jridu jirrispettaw “il-kunfidenzjalità tan-negozju”.

1.4 Dwar il-kwistjoni essenzjali tal-vot tal-azzjonisti dwar il-politika tar-remunerazzjoni, il-KESE jqis li t-tfittxija għal armonizzazzjoni Ewropea ma tistax tmur lil hinn minn vot konsultattiv mingħajr ma tqajjem dubji dwar il-bażi tal-liġi tal-kumpaniji.

1.5 Fil-qafas tal-valutazzjoni tal-impatt li hija ppjanata, il-KESE jistieden lill-Kummissjoni teżamina bir-reqqa kemm fil-fatt kull inizjattiva tapplika għall-każ speċifiku tal-SMEs.

1.6 B’mod kumplimentari għall-inizjattivi mħabbra, il-KESE jqis li f’perspettiva ta’ funzjonament tajjeb tal-intrapriżi, partikolarment f’perjodu ta’ kriżi, kien hemm bżonn li tiġi enfasizzata l-ħtieġa li tissaħħaħ il-parteċipazzjoni tal-impjegati.

1.7 Barra minn hekk, il-KESE jappella għat-tisħiħ tat-taħriġ tal-amministraturi u jenfasizza li jkun opportun li jiġi promoss l-iskambju dwar prattiki tajba osservati fil-qasam.

1.8 Fil-qasam tad-dritt soċjetarju, il-KESE jqis li huwa meħtieġ li l-prijoritajiet jiġu ffukati mill-ġdid fuq il-proġett tal-kumpanija privata Ewropea kif ukoll fuq miżuri bil-għan li jiffaċilitaw it-trasferiment tal-uffiċċji rreġistrati fi ħdan l-UE. F’kull każ, il-parteċipazzjoni tal-impjegati trid tiġi aasigurata u msaħħa b’mod partikolari fuq il-bażi tal-konsultazzjoni speċifika tal-imsieħba soċjali li hija prevista fit-trattati Ewropej.

1.9 Il-KESE ma jaqbilx mal-idea li l-kunċett tal-“interess tal-grupp” jingħata rikonoxximent, li fuq tul ta’ żmien ikollha l-konsegwenza li ddgħajjef il-prinċipju tal-indipendenza tal-persuni morali fi ħdan grupp ta’ kumpaniji, b’mod partikolari jekk huma ma jkunux Ewropej. Barra minn hekk huwa mħasseb dwar il-loġika li tagħti prijorità lill-interess tal-grupp bi ħsara għal dak ta’ kumpanija sussidjarja li tista’ tiġi sagrifikata.

2. Kontenut tal-Komunikazzjoni

2.1 B’koerenza mal-Komunikazzjoni tagħha dwar l-“Ewropa 2020” li fiha għamlet appell għat-titjib fl-ambjent tal-intrapriżi fl-Ewropa, f’dan il-pjan ta’ azzjoni l-Kummissjoni qed tipproponi inizjattivi li għandhom l-għan li jsaħħu l-qafas ta’ governanza korporattiva fl-UE b’konformità ma’ żewġ linji ta’ azzjoni: — bis-saħħa ta’ trasparenza akbar kemm fil-konfront tal-azzjonisti, tal-pubblikukif ukoll tal-intrapriżi: divulgazzjoni tal-politika dwar id-diversifikazzjoni tal-bordijiet ta’ amministrazzjoni u ta’ sorveljanza u tal-politika ta’ ġestjoni ta’ riskji mhux finanzjarji (riskji strateġiċi, operazzjonali u ta’ konformità …); titjib fl-ispjegazzjonijiet li l-intrapriżi jridu jagħtu f’każ ta’ deroga għar-rakkomandazzjonijiet tal-kodiċi ta’ governanza; divulgazzjoni tal-politiki tal-vot tal-investituri istituzzjonali, identifikazzjoni tal-azzjonisti; — bis-saħħa ta’ parteċipazzjoni akbar tal-azzjonisti: sorveljanza tal-politika ta’ remunerazzjoni; estensjoni tad-dritt tagħhom fir-rigward tat-tranżazzjonijiet ma’ partijiet relatati; qafas għall-attività tal-kunsilliera fil-vot; kjarifika tal-kunċett ta’ “azzjoni koordinata”, inkoraġġiment tal-azzjonisti impjegati.

2.2 B’mod parallel tħabbru diversi inizjattivi fil-qasam tad-dritt soċjetarju, li fid-definizzjoni tagħhom jirrigwardaw mhux biss il-kumpaniji elenkati fil-Borża iżda wkoll il-kumpaniji anonimi kollha: il-faċilitazzjoni tal-operazzjonijiet transkonfinali (fużjonijiet u diviżjonijiet transkonfinali, u, eventwalment it-trasferiment tal-uffiċċji rreġistrati), analiżi tas-segwitu li jrid jingħata lill-proposta li jinħoloq statut għal Kumpanija Privata Ewropea, kampanji ta’ informazzjoni dwar l-istatut tal-kumpanija Ewropea u ta’ Soċjetà Kooperattiva Ewropea, miżuri li jimmiraw gruppi ta’ intrapriżi (rikonoxximent tal-kunċett tal-“interess ta’ grupp” b’mod partikolari), kodifikazzjoni tad-dritt soċjetarju Ewropew. Dawn l-inizjattivi kollha ser ikunu s-suġġett ta’ valuzzjonijiet tal-impatt ex-ante, u jistgħu jiġu modifikati bħala konsegwenza.

3. Kummenti ġenerali

3.1 B’mod ġenerali, il-KESE jaqbel mal-miżuri mħabbra f’dan il-pjan ta’ azzjoni li, f’dak li jirrigwarda l-governanza korporattiva jimxi fid-direzzjoni ta’ konsolidazzjoni akbar, ħlief għal xi eċċezzjonijiet li ser jiġu studjati aktar tard, aktar milli bdil approfondit fil-qafas attwali.

3.2 F’dan il-pjan ta’ azzjoni jidher li hemm sforz biex jintlaħaq ċertu bilanċ bejn miżuri leġislattiv u standard legali mhux vinkolanti – rakkomandazzjonijiet u kodiċi ta’ governanza. Il-KESE jinnota li kull obbligu supplimentari fil-qasam tat-trasparenza, u b’mod partikolari fil-qasam tal-politiki tar-remunerazzjoni, ser ikollu impatt fuq l-ispejjeż tat-tħaddim tal-intrapriżi.

3.3 Il-KESE huwa diżappuntat li, filwaqt li l-pjan ta’ azzjoni jimmira li jtejjeb il-parteċipazzjoni tal-azzjonisiti, ma jfittix li jsaħħaħ il-parteċipazzjoni tal-impjegati ’mod komplementari, li kien enfasizza l-importanza tagħha fir-risposta tiegħu għall-Green Paper tal-2011 (1). Fil-fatt, il-KESE jixtieq ifakkar li fil-leġislazzjoni tal-UE, il-parteċipazzjoni tal-impjegati fil-proċess tat-teħid tad-deċiżjonijiet huwa magħruf li jikkontribwixxi għall-iżvilupp sostenibbli u għall-prestazzjoni tal-intrapriża.

3.4 Lil hinn mill-pjan ta’ azzjoni attwali, huwa jagħraf li jkun utli jekk il-kontenut u n-natura eżatti tal-kunċett ta’ parteċipazzjoni tal-impjegati jiġu speċifikati fir-rigward tal-bażi tad-dritt soċjetarju li jista’ jiġi modifikat minħabba fih (2). Il-KESE huwa favur approċċ li huwa bbażat fuq pluralità ta’ partijiet interessati, li jikkorrispondi għall-isfidi li jkollhom quddiemhom l-intrapriżi li jfittxu żvilupp fit-tul u li jieħdu impenn fir-rigward tal-impjegati tagħhom u tal-ambjent tagħhom. Dan it-tip ta’ approċċ jimplika djalogu soċjali tajjeb u klima ta’ fiduċja bbażati fuq dispożizzjonijiet ċari fil-qasam tal-informazzjoni, il-konsultazzjoni u l-parteċipazzjoni fejn dawn jeżistu. F’dan is-sens, il-KESE jixtieq jinkoraġġixxi li jiġu studjati toroq ġodda, bħall-kunċett ta’ intrapriża sostenibbli (sustainable company) (3)

3.5 B’konsistenza mar-risposta li kien ta għall-Green Paper tal-2011, il-KESE jixtieq jiġbed l-attenzjoni wkoll għall-fatt li governanza korporattiva tajba tiddependi wkoll mill-kompetenzi – partikolarment legali u finanzjarji – tal-membri tal-bord amministrattiv. Huwa jenfasizza l-ħtieġa li t-taħriġ ta’ dawn il-membri jiġi adattat għat-tip ta’ intrapriża, b’mod partikolari d-daqs tagħha, u jinkoraġġixxi kull inizjattiva intiża biex tippromovi l-iskambju ta’ prattiki tajbin f’dan il-qasam. Huwa jemmen li jkun utli jekk dan l-aspett ikun is-suġġett ta’ rakkomandazzjoni futura tal-Kummisssjoni. Għal raġunijiet ta’ trasparenza u ta’ sigurtà legali, b’mod partikolari għall-SMEs u l-impjegati tagħhom, il-miżuri li għandhom l-għan li jikkompletaw id-dritt soċjetarju Ewropew għandhom jevitaw kull forma ta’ “shopping” għas-sistema li jikkonsisti fl-awtorizzazzjoni tar-reġistrazzjoni ex nihilo ta’ entitajiet Ewropej jew is-separazzjoni tal-istabbiliment amministrattiv u s-sede soċjali tal-intrapriża.

3.6 Il-governanza korporattiva

3.6.1 Il-KESE kien diġà fakkar li l-governanza korporattiva għandha l-għan li tassigura s-sopravivenza u l-prosperità tal-intrapriża (4) billi tistabbilixxi sitwazzjoni ta’ kunfidenza bejn l-atturi differenti (5). Bħalma hu l-każ tad-dritt soċjetarju Ewropew, l-inizjattivi fil-qasam tal-governanza għandhom jikkontribwixxu biex jiffaċilitaw il-ħajja u t-tħaddim tal-intrapriżi u biex dawn ikunu kompetittivi.

3.6.2 Fir-rigward tat-tnaqqis qawwi osservat fl-għadd ta’ kumpaniji ġodda elenkati fil-Borża u l-għadd li qed jikber ta’ kumpaniji li qed joħorġu mill-borża, il-KESE jfakkar li l-intrapriżi, u l-SMEs, b’mod partikolari, għandhom bżonn essenzjali ta’ aċċess għas-suq finanzjarju. Id-diffikultajiet attwali biex numru minn dawn l-intrapriżi jiksbu finanzjament iwaqqaf l-iżvilupp tagħhom b’mod konsiderevoli. Biex jassigura suq finanzjarju miftuħ, il-KESE jqis li huwa essenzjali li ma jiżdidux il-limitazzjonijiet li huma diġà qawwija marbuta mal-governanza korporattiva għall-kumpaniji elenkati fil-Borża, u b’mod partikolari l-SMEs, biex b’hekk l-elenkar fil-Borża ma jkomplix isir inqas attraenti. Barra minn hekk, huwa jiġbed l-attenzjoni għar-riskju li jiżdied in-nuqqas ta’ bilanċ fil-kompetizzjoni bejn il-kumpaniji elenkati fil-Borża u dawk li mhumiex, dawn tal-aħħar m’humiex soġġetti għall-obbligi ta’ trasparenza li huma imposti fuq tal-ewwel, filwaqt li huma l-kumpaniji elenkati fil-Borża li jiggwadanjaw mill-informazzjoni li jkunu qed ixandru l-oħrajn.

3.6.3 Il-KESE jiddispjaċih li l-preokkupazzjoni espressa mill-Kummissjoni biex titqies in-natura speċifika tal-SMEs – f’termini ta’ daqs kif ukoll ta’ strutturi tal-azzjonisti – ma tissemmiex ħlief f’termini ġenerali ħafna u mhijiex maqsuma fid-dettall u b’mod speċifiku għal kull inizjattiva proposta.

3.6.4 F’dan ir-rigward il-KESE jenfasizza l-ħtieġa li tiġi modifikata d-definizzjoni Ewropea tal-SMEs biex ikunu jistgħu jitqiesu aħjar il-karatteristiċi ta’ intrapriżi ta’ daqs żgħir u medju.

3.6.5 Aktar minn approċċ regolatorju, il-KESE jirrakkomanda kemm jista’ jkun approċċ li jiddefinixxi l-prinċipji li wara l-Istati Membri jadattaw bl-aħjar mod għall-karatteristiċi nazzjonali. Fl-2003 (6), il-Kummissjoni kienet diġà ġibdet l-attenzjoni għall-konverġenza konsiderevoli tal-kodiċi nazzjonali tal-governanza korporattiva. Il-KESE jinnota b’sodisfazzjon li l-Kummissjoni tidher li qed tieħu dan l-approċċ fuq il-punti essenzjali tal-pjan ta’ azzjoni attwali, b’mod partikolari fir-rigward tat-titjib tal-ispjegazzjonijiet li jridu jagħtu l-kumpaniji li jitbiegħdu mill-kodiċi.

3.6.6 Fir-rigward tal-għan ġenerali tat-trasparenza, il-KESE jappoġġja l-inizjattivi tal-Kummissjoni mmirati li jimplimentaw fl-UE kollha regoli li qed jiġu implimentati f’xi Stati Membri, b’mod partikolari dawk li jippromovu l-prestazzjoni fit-tul tal-intrapriżi. Id-diffikultà tidher li qiegħda biex jinstab il-punt ta’ bilanċ bejn l-eżiġenzi leġittimi tat-trasparenza u l-ħtieġa li t-tkabbir tagħhom ma’ jiġix imfixkel minn piż amministrattiv żejjed u bid-divulgazzjoni ta’ informazzjoni sensittiva għall-kompetittività.

3.6.7 Peress li jqis li l-eżiġenza tal-“konformità jew spjegazzjoni” hija fil-bażi tal-prinċipji tal-governanza, il-KESE jaqbel li hemm bżonn ta’ implimentazzjoni aktar rigoruża tagħha. Huwa jilqa’ b’sodisfazzjon inizjattiva tal-Kummissjoni f’dan is-sens.

3.6.8 Il-KESE jieħu nota tar-rieda tal-Kummissjoni li ssaħħaħ ir-rwol tal-azzjonisti, biex jinstab bilanċ sodisfaċenti bejn il-poteri differenti. Huwa konxju tal-fatt li apparti d-drittijiet mħabbra biex jippermettu lill-azzjonisti jipparteċipaw aktar hemm ukoll dmirijiet li huma jridu jwettqu.

3.6.9 Peress li għal dan il-għan jeħtieġ li jiġi promoss id-djalogu bejn l-azzjonisti u l-emittenti, il-KESE jagħti importanza speċjali lill-inizjattiva li timmira li tippromovi li l-intrapriżi jsiru jafu lill-azzjonisti tagħhom, li huwa prerekwiżit indispensabbli. L-istrument Ewropew futur f’dan il-qasam irid jagħti każ tad-differenzi fil-leġislazzjoni dwar il-ħarsien tad-data personali.

3.6.10 Il-KESE jappoġġja wkoll il-proposta li tobbliga lill-investituri istituzzjonali li jiddivulgaw il-politiki ta’ vot u ta’ impenn tagħhom, u b’mod partikolari l-pjani tagħhom ta’ investiment fil-kumpaniji li huma jixtru l-ishma tagħhom.

3.6.11 Dwar il-kwistjoni essenzjali tal-vot tal-azzjonisti dwar il-politika tar-remunerazzjoni u r-rapport dwar ir-remunerazzjoni, il-KESE jqis li t-tfittxija għal armonizzazzjoni Ewropea ma tistax tmur lil hinn minn vot konsultattiv.

3.7 Id-dritt soċjetarju

3.7.1 Fost l-inizjattivi differenti li tħabbru, il-KESE għandu prijoritajiet differenti minn dawk proposti mill-Kummissjoni.

3.7.2 Għall-kuntrarju tal-Kummissjoni, il-KESE jqis li l-isforzi dwar il-proġett tal-kumpanija privata Ewropea għandhom jitkomplew u li għandha tinstab soluzzjoni li tiġbed kunsens.

3.7.3 Il-KESE jqis li huwa daqstant ieħor importanti li jiġu ffaċilitati t-trasferimenti tal-uffiċċji rreġistrati fi ħdan l-UE u li l-inizjattiva f’dan il-qasam li qed jitlob għandha tkompli tiggarantixxi l-kundizzjonijiet biex l-impjegati jipparteċipaw b’mod attiv.

4. Kummenti speċifiċi

4.1 Il-governanza korporattiva

4.1.1 Il-KESE jirrikonoxxi l-ħtieġa li l-intrapriżi jtejbu l-kwalità tal-ispjegazzjonijiet li għandhom jippreżentaw meta jitbiegħdu mill-kodiċi ta’ governanza. Xi drabi, dawn l-ispjegazzjonijiet jidhru eżerċizzju fir-retorika, meta għall-kuntrarju huma għandhom ikunu ġustifikati b’mod adatt u jsemmu meta jkun rilevanti s-soluzzjoni alternattiva li ġiet implimentata.

4.1.2 Il-KESE jinnota b’sodisfazzjon li l-Kummissjoni tħalli r-responsabbiltà tal-kodiċi nazzjonali f’idejn l-Istati Membri biex jiċċaraw il-modalitajiet li jippermettu li jittejbu d-dikjarazzjonijiet dwar il-prattiki ta’ governanza.

4.1.3 Kif diġà rrimarka (7), il-kwalità tajba tal-ispjegazzjonijiet li għandhom jagħtu l-intrapriżi tħares qabel kollox l-istess interessi tal-kumpanija, u din tiġi penalizzata mis-suq f’każ li l-ispjegazzjonijiet ikunu insuffiċjenti.

4.1.4 Jekk il-Kummissjoni tixtieq li tikkontrolla jew saħansitra tiċċertifika l-kwalità tal-informazzjoni dwar il-governanza trasmessa lis-swieq, il-KESE jixtieq jiċċara li mhuwiex favur approċċ vinkolanti f’dan il-qasam. Barra minn hekk, huwa jindika d-diffikultà teknika li proġett bħal dan ikollu li, bħad-Direttiva dwar il-kontroll legali tal-awditjar statutorju li tistabbilixxi kumitat tal-awditjar, jirrikjedi li jiġu definiti kriterji omoġenji fil-livell tal-UE applikabbli għall-intrapriżi kollha.

4.1.5 Il-miżura li l-aktar li tista’ żżid il-piżijiet amministrattivi għall-intrapriżi tirrigwarda l-eżiġenzi tat-trasparenza fir-rigward tal-politiki tar-remunerazzjoni u d-dettalji tar-remunerazzjonijiet individwali tal-amministraturi, li attwalment huma bbażati fuq diversi rakkomandazzjonijiet u kodiċi nazzjonali ta’ governanza, u li għalihom il-Kummissjoni qed tipprevedi strument vinkolanti fil-livell tal-UE fil-pjan ta’ azzjoni tagħha. Il-KESE jista’ jaċċetta miżura bħal din biss sakemm l-implimentazzjoni konkreta tagħha ma ttaqqalx ħafna l-piż regolamentari għall-intrapriżi, dan irid jiġi vvalutat b’mod rigoruż waqt il-valutazzjoni tal-impatt li ssir qabel. Il-KESE jwissi wkoll kontra r-riskju li d-divulgazzjoni tal-kriterji rigward il-parti varjabbli tar-remunerazzjoni għall-amministraturi eżekuttivi tista’ tipperikola “s-sigriet tan-negozju”. Barra mil-livelli tal-ammonti permessi, il-KESE jenfasizza l-importanza li l-azzjonisti jiġu informati b’mod ċar u komprensiv dwar il-kalkoli u l-kriterji li jkunu intużaw.

4.1.6 Wieħed mill-punti li l-aktar joħloq diffikultajiet f’għajnejn il-KESE jirrigwarda l-kunċett tad-dritt tal-vot tal-azzjonisti fuq il-politika tar-remunerazzjoni u r-rapport dwar ir-remunerazzjonijiet, u jappella li tingħata attenzjoni kbira għall-arranġamenti ta’ dan il-vot. Il-KESE jiġbed l-attenzjoni li l-Kummissjoni għadha pjuttost vaga dwar il-kwistjoni u ma tiċċarax jekk dan il-vot ikunx konsultattiv jew vinkolanti.

4.1.7 Barra mid-diffikultajiet legali u tekniċi tal-implimentazzjoni, vot vinkolanti jfisser li l-kompetenzi jiġu trasferiti mill-bord għall-azzjonisti. Il-KESE ma jistax jappoġġja din id-direzzjoni, li timmodifika fil-fond id-dritt soċjetarju, anke jekk huwa jemmen li kull Stat Membru għandu jiddeċiedi dwar in-natura konsultattiva jew vinkolanti tal-vot.

4.1.8 Il-KESE diġà esprima l-fehma tiegħu dwar din il-kwistjoni favur vot ta’ approvazzjoni filwaqt li jiġi ċċarat li r-riżoluzzjoni fil-qasam tal-politika tar-remunerazzjoni proposta lill-azzjonisti waqt l-assemblea ġenerali trid tiġi diskussa u adottata minn qabel mill-bord kollu, kif diġà jsir fil-Ġermanja (8).

4.1.9 Rigward il-parti varjabbli tar-remunerazzjoni attribwita lill-amministraturi eżekuttivi, il-KESE jrid ifakkar li l-approvazzjoni tal-azzjonisti waqt l-assemblea ġenerali trid tkun marbuta mas-sistema u r-regoli applikati (kriterji ta’ prestazzjoni deċiżi minn qabel u li jistgħu jitkejlu), kif ukoll fuq l-ammont stess – kif jitħallas skont l-istess regoli (9).

4.1.10 Fir-rigward tal-attività tal-konsulenti delegati, il-KESE jirrikonoxxi l-ħtieġa ta’ regoli aktar stretti. Huwa jirrakkomanda, b’mod partikolari li huma jkunu obbligati li: jiddikjaraw l-politika ta’ vot tagħhom (bir-raġunijiet għar-rakkomandazzjonijiet tagħhom); jippreżentaw l-abbozz ta’ rapport ta’ analiżi tagħhom lill-kumpanija qabel ma jippreżentawh lill-investituri (b’mod li l-kumpanija tkun tista’ tikkomunikalhom il-kummenti tagħha); jiddikjaraw kull kunflitt ta’ interessi li jistgħu jinfluwenzawhom fl-attività tagħhom, partikolarment minħabba relazzjonijiet li jista’ jkollhom mal-kumpanija u l-azzjonisti tagħha, u jsemmu x’miżuri wettqu biex ikunu jistgħu jevitaw dawn il-kunflitti.

4.2 Id-dritt soċjetarju

4.2.1 Il-KESE jqis li l-isforzi dwar il-proġett tal-kumpanija privata Ewropea għandhom jitkomplew u t-twettiq tagħhom għandu jkun konformi mad-dispożizzjonijiet tat-Trattat kif ukoll mad-dritt soċjetarju li jkun qed jiġi applikat. Lil hinn minn armonizzazzjoni tal-liġijiet nazzjonali, strument uniformi bħall-kumpanija privata Ewropea jista’ jkollu, fil-fehma tiegħu, effett ta’ lieva importanti li jippromovi l-attività transkonfinali tal-SMEs. Il-parteċipazzjoni attiva tal-impjegati fi ħdan l-SPE bl-istess regoli li huma fis-seħħ għall-kumpanija Ewropea u għas-Soċjetà Kooperattiva Ewropea hija eżiġenza li f’għajnejn il-KESE ma tistax titpoġġa f’dubju mingħajr ma tipperikola l-proġett u hija kundizzjoni essenzjali għall-qbil li l-KESE jixtieq jara.

4.2.2 Bl-istess mod, fir-rigward tal-kwistjoni tar-regoli Ewropej li jridu jiġu implimentati biex jiġi faċilitat it-trasferiment tal-uffiċċji rreġistrati bejn Stat Membru u ieħor, il-KESE kien qed jittama li l-Kummissjoni tkun aktar determinata, peress li hi stess tagħraf il-ħtieġa reali f’dan il-qasam. L-inizjattiva f’dan il-qasam li qed jitlob għandha tkompli tiggarantixxi l-kundizzjonijiet biex l-impjegati jipparteċipaw. L-impjegati għandhom jiġu informati u konsultati dwar it-trasferiment propost, b’konformità mal-Artikolu 4 tad-Direttiva 2002/14/KE u d-Direttiva dwar il-Kumitati tal-Intrapriżi Ewropej.

4.2.3 Għall-kuntrarju, il-KESE għandu dubji kbar dwar kull inizjattiva tal-UE li tippromovi li l-kunċett tal-“interess tal-grupp” jingħata rikonoxximent, li fuq tul ta’ żmien ikollha l-konsegwenza li ddgħajjef il-prinċipju tal-indipendenza tal-persuni morali fi ħdan grupp ta’ kumpaniji, b’mod partikolari jekk huma ma jkunux Ewropewj. Minkejja l-atteġġjament prudenti u moderat tal-Kummissjoni, huwa mħasseb ukoll dwar il-loġika li tagħti prijorità lill-interess tal-grupp bi ħsara għal dak ta’ kumpanija sussidjarja li tista’ tiġi sagrifikata. Madankollu, jekk il-Kummissjoni tibqa’ żżomm ma’ din id-direzzjoni, din tirrikjedi li l-ewwel nett issir ħidma dwar definizzjoni legali komuni tal-kunċett “grupp ta’ kumpaniji”, fil-livell Ewropew, biċċa xogħol li hija partikolarment delikata u iebsa peress li l-kunċetti tal-Istati Membri fil-qasam huma differenti ħafna.

4.2.4 Fid-dawl tal-firxa tal-pjan ta’ azzjoni, il-KESE ma jqisx li l-kodifikazzjoni tad-dritt soċjetarju tal-UE hija prijoritarja minn issa sa l-aħħar tas-sena, biċċa xogħol li b’mod ġenerali tieħu ħafna ħin.

4.2.5 Barra minn hekk, il-KESE jiddubita li dan jista’ jsir fuq il-bażi tal-liġijiet stabbiliti peress li l-Kummissjoni tappella biex in-nuqqasijiet u t-trikkib legali li mhumiex intenzjonati fid-Direttivi jiġu rimedjati.

4.2.6 Fl-aħħar il-KESE jindika d-diffikultà li dan l-eżerċizzju joħloq peress li d-Direttivi inkwistjoni, li fihom għadd ta’ għażliet, diġà ġew trasposti fil-liġijiet nazzjonali fil-biċċa l-kbira tagħhom.

Brussell, 22 ta’ Mejju 2013. Il-President tal-Kumitat Ekonomiku u Soċjali Ewropew Henri MALOSSE

(1) GU C 24, 28.1.2012, p. 91.

(2) Fil-fatt, id-dritt soċjetarju huwa bbażat fuq ir-relazzjonijiet bejn l-azzjonisti, il-bord amministrattiv u l-eżekuttiv.

(3) ĠU C 161, 6.6.2013, p. 35.

(4) GU C 84, 17.3.2011, p. 13

(5) Direzzjoni, rappreżentanti tal-ħaddiema, investituri, awtoritajiet territorjali.

(6) Ara l-Komunikazzjoni “Modernising Company Law and Enhancing Corporate Governance in the European Union - A Plan to Move Forward [L-Immodernizzar tad-Dritt Soċjetarju u t-Titjib tat-Tmexxija Korporattiva fl-Unjoni Ewropea - Pjan biex Nimxu ’l Quddiem]”, COM(2003) 284 final.

(7) GU C 24, 28.1.2012, p. 91.

(8) GU C 24, 28.1.2012, p. 91.

(9) B’konformità ma’ dak li speċifikat il-Kummissjoni fir-Rakkomandazzjoni tagħha tal-2004.